**Správa o činnosti UPS Liptovská Porúbka za rok 2020**

Vážení podielnici, členovia spoločenstva.

Dovoľte mi všetkých Vás pozdraviť. Prešiel ďalší rok činnosti v našom spoločenstve. Už druhý krát musíme naše valné zhromaždenie vykonať korešpodenčným spôsobom, vzhľadom na pandémiu, ktorá nám nedovoľuje sa stretnúť spoločne. Takúto možnosť máme zakotvenú v STANOVÁCH, ale umožňuje to aj zákon č.62/2020 Zb.z. v § 5.

V  uplynulom roku riadil činnosť spoločenstva 8-členný výbor. Výbor sa schádzal podľa toho, ako to dovoľovala pandemická situácia. Prevádzkové potreby spoločenstva a lesohospodárska činnosť boli organizované a vyhodnocované na mini výrobných poradách výboru.

Prácu a činnosť výboru kontrolovala trojčlenná dozorná rada, ktorá bola o činnosti výboru pravidelne informovaná prítomnosťou na zasadnutiach výboru. V pracovnom pomere zamestnávalo naše spoločenstvo v roku 2020 1 zamestnanca na dobu neurčitú, 1 zamestnanca na dobu neurčitú na polovičný úväzok, 1 zamestnanca na dobu určitú do 31.12.2020 a jedného pracovníka na živnosť / OLH/.

Ostatní pracovali na dohodu o vykonaní práce alebo dodávateľsky po podpísaní dodávateľsko – odberateľských zmlúv.

Správa o majetku

Majetok vlastníkov je rozdelený na 27 216 podielov, ktoré vlastní cca 400 fyzických osôb a 4 právnické osoby / *AGRIA, ECAV, PSVSL a UPS L.Porúbka*/.

UPS kúpilo 30 zlomkov v konkurznom konaní za cenu 3900.- eur /130.-€/1zlomok/.

Zároveň upozorňujeme členov urbáru, aby pri zmene bydliska nahlásili aktuálnu adresu na doručovanie. Taktiež žiadame členov, ktorí si zmenili peňažný ústav

prípadne číslo účtu, aby túto skutočnosť nahlásili na UPS.

S podielmi vlastníkov výbor UPS nemôže nakladať, môže len dedičom podielov pomôcť pri dedičských konaniach a následne dedičov ako nových vlastníkov zaevidovať v našej pozemkovej evidencii. Preto prosím dedičov o doloženie dedičského rozhodnutia po nadobudnutí právoplatnosti, poprípade originál alebo overenú fotokópiu výpisu z listov vlastníctva obsahujúcu zápis jeho spoluvlastníctva k spoluvlastníckemu podielu na spoločnej nehnuteľnosti na všetkých LV v majetku UPS. Táto povinnosť vychádza zo zákona a je zakotvená aj v našich stanovách.

Znova by som Vás chcel upozorniť na to, že podľa zákona o dani z príjmov podiel na HV sa zdaňuje 7-mimi % suma presahujúca 500.-€. Vyplatený podiel na HV nie je predmetom ďalšieho zdaňovania.

**K ochrane majetku.** Najsledovanejším výkonom je ochrana majetku pred požiarmi. V čase zvýšeného požiarneho nebezpečenstva je neustála služba protipožiarnej hliadky, no napriek tomu sa všetky požiarne nebezpečenstvá nedajú zachytiť.

Nedá mi pripomenúť, že aj v minulom roku sme zaznamenali poškodenie ciest vplyvom zvýšeného stavu vody. Jednalo sa o cestu v Michalove a aj pred Bukovicou. Na oprave cesty v Michalove sa podieľali aj PSVSL a UPS Dovalovo. Taktiež voda robila problémy aj pred Bukovicou. Vietor zase robil problémy na stromoch, kde okrem iného vyvrátil aj smreky, ktoré stáli pred urbárskym domom.

V roku 2020 sa v našom majetku nevyskytol žiadny požiar. Pod zvýšeným dozorom lesnej stráže je lokalita Zapač, nakoľko je blízko mesta a je využívaná verejnosťou na vychádzky a rôzne stretnutia mládeže. Niektorí návštevníci nám tam ničia tabule označujúce majetok a zanechávajú po sebe neporiadok.

Pretrvávajúcim nedostatkom je zriaďovanie čiernych skládok. V rámci ochranných služieb sa vykonáva bežná údržba ciest, najmä priebežné čistenie odrážok,

**ŤAŽBOVÁ A  LESOPESTOVNÁ ČINNOSŤ**.

Ťažbová činnosť je vykonávaná podľa zákona o lesoch 326/2005 a ďalších ustanovení tohto zákona a je prednostne spracovávaná lykožrútová a vetrová kalamita. Za rok 2020 sme vykonali ťažbu v objeme 4546.- m3 dreva . Z tohto množstva bola náhodná ťažba vykonaná vo výške 4236.- m3, čo predstavuje z celkovej spracovanej hmoty v roku 2020 93,18 %. Obnovná úmyselná ťažba a výchovné ťažby boli obmedzené len na najnutnejšie zásahy. Z toho dôvodu bola obnovná úmyselná ťažba vykonaná len vo výške 310.- m3.

Čo nás čaká do konca decénia, čiže do konca roka 2023.

Plán ťažby na decénium : 53367.-m3 5337.-m3/rok

Vyťažené do konca roka 2020 : 41165.-m3 5874.-m3/rok

Zostáva ťažiť celkom na 3 roky : 12202.-m3 4067.-m3/rok

Pri tejto zostávajúcej ťažbe nastáva určitý problém. Vzhľadom na preťaženosť etátu je menšia manévrovateľnosť výberu druhu ťažby. Do konca decénia je potrebné zabezpečiť podľa zákona vykonanie všetkých predpísaných výchovných úloh v porastoch do 50 rokov.

Ďalšou ťažbou v poradí je kalamitná, čiže náhodná ťažba. Je predpoklad, že v tomto roku sa k obnovným ťažbám ani nedostaneme. Nejako nasilu by sme nechceli ťažby ani prekračovať, pretože treba počítať s tým, že za 3 roky končí PSoL. Musíme si uvedomiť na základe predchádzajúcich prognóz, že nemôžeme očakávať nejaké vysoké tržby za drevo a to sa odzrkadlí aj na hospodárskom výsledku.

V pestovnej činnosti sa v roku 2020 vykonali nasledovné práce:

-zalesnilo sa 8,71 ha holín - vysadilo sa 27300 ks sadeníc

-ochrana proti burine 5,40 ha

-ochrana proti zveri 9,23 ha

-výrub krov 34,43 ha

-uhadzovanie haluziny 39,49 ha

Ťažbovú činnosť a následne aj pestovnú sa snaží OLH riešiť jemnejšími spôsobmi hospodárenia. Kalamitné ohniská, ktoré sa začínajú objavovať, rieši urýchlene. Tým, že sa spracovávajú menšie ohniská kalamity, nevznikajú ani veľké holiny na zalesňovanie a tu je možnosť aj prirodzeného zmladenia. Veľkú výhodu máme aj v tom, že máme na spracovávanie skupinu z domáceho prostredia. Ľudí, ktorí dobre poznajú domáce terénne pomery. Sú ochotní spracovávať aj takéto menšie kalamitné množstvá dreva. Výberové konania nerobíme z jednoduchého hľadiska, aj keď sa určité pracovné skupiny zaujímajú o prácu. Ak sa im položí otázka, či sú ochotní prísť spracovať napríklad 20, 30, 40 m3, odpoveď býva: ak tam nie je aspoň 200 – 250 m3, tak sa im to neoplatí. Preto sme radi, že sme našli tento spôsob spracovávania dreva.

**OBCHODNÁ ČINNOSŤ**

V roku 2020 sa predaj dreva realizoval výlučne ako surové drevo v celých dĺžkach na odvoznom mieste. Na tomto odvoznom mieste sme zaviedli len vyzdravenie dreva, t.j. len veľmi vyhnitá časť dreva sa odmanipuluje tak, aby sa upravil vzhľad dreva a tým sa zachovala vyššia kvalita dreva. Odmanipulované drevo sa predáva potom ešte ako drevo vlákninové.

Predaj surového dreva v dĺžkach: 4267,24 m3 206879,73 € 48,48 €/m3

predaj vlákninového dreva : 79,88 m3 1478,31€ 18,51 €/m3

Spolu predaj dreva : 4347,12 m3 208358,04 € 47,93 €/m3

Pre informáciu dosiahnuté priemerné ceny: rok 2019 – 41,91 €/m3

rok 2018 - 45,49 €/m3

Rok 2020 bol pomerne variabilný v predajných cenách dreva. Prvé tri štvrťroky ceny dreva klesali, štvrtý štvrťrok potom poskočili smerom hore, kde pri dodávke cca1100 m3 bolo dosiahnuté priem. speňaženie 53,25 €/m3. Celkovo možno konštatovať, že toto dosiahnuté speňaženie dreva vo veľkej miere ovplyvnil aj vysoký objem náhodných /kalamitných/ ťažieb /lykožrút/.

V obchodnej činnosti pretrvávajú pohľadávky firmy Lesmoto z  roku 2018 vo výške 13 711,30 eur. S uvedenou firmou bol spísaný splátkový kalendár na mesačnú splátku vo výške 2 200 eur, ktorý by mal byť ukončený 25.9.2019 poslednou splátkou vo výške 2 711,30 eur. Tento nebol dodržaný a celá záležitosť bola podaná na riešenie v exekučnom konaní.

**Informácia o prevádzke chaty na Brtkovici:**

V krátkosti uvediem , že v roku 2020 boli celkové tržby vo výške 3439,33 eur čo je oproti roku 2019 zvýšenie o 456,65 €. Pre porovnanie počet ubytovaných osôb v roku 2020 bol 550 čo je oproti predchádzajúcemu roku o 21 viac. Počet ubytovaných osôb by bol v roku 2020 ešte väčší, no svoje spravila aj pandemická situácia, keď sa záujemci odhlasovali z pobytu a ani my sme nevedeli, či je možnosť ubytovávania.

**Vážení podielnici, členovia UPS.**

Vrátim sa k valnému zhromaždeniu v roku 2019. Na tomto zhromaždení sa otvorila otázka neoprávneného používania motorového vozidla horárom. Dozorná rada preskúmala jednotlivé jazdy a prehodnotila ich opodstatnenosť za prítomnosti horára. Túto skutočnosť horár akceptoval, avšak odmietol podpísať

protokol o spôsobenej škode. Dňa 6.4.2019 na zhromaždení vlastníkov bol do funkcie predsedu UPS zvolený Ing. Miroslav Haluška miesto odstúpeného predsedu Ing. Bohuslava Kočtúcha. Hneď nasledujúci týždeň sa dostavila na UPS kriminálna polícia a žiadala vysvetlenie na neoprávnené jazdy a žiadala všetky s tým spojené podklady. Tu musel byť podaný nejaký podnet z vonku. Vzhľadom k situácii aká nastala, horár škodu uhradil na účet UPS 6.6.2019. Už tento moment uhradenia sme považovali za priznanie k neoprávneným jazdám. Okresný prokurátor po preštudovaní vyšetrovacieho spisu trestné stíhanie na obvineného Ing. Slavomíra Kočtúcha zastavil. Bolo podané aj odvolanie v tejto veci, no krajský prokurátor potvrdil verdikt okresnej prokuratúry. Hlavný dôvod bol ten, že keď Ing. Slavomír Kočtúch použil služobné vozidlo na súkromnú jazdu s ústnym súhlasom predsedu pozemkového spoločenstva, nemohlo ísť o neoprávnenú jazdu.

Ďalším krokom zo strany UPS L. Porúbka, po prejednaní celej záležitosti s právnikom, bolo podanie výpovede horárovi na základe § 63 ods. 1 písm. e/ Zákonníka práce dňa 30.5.2019 (výpoveď pre závažné porušenie pracovných povinností). Túto výpoveď odmietol prevziať a neskôr, dňa 18.07.2019 nám advokátska kancelária zastupujúca Ing. Slavomíra Kočtúcha oznámila, že ich klient trvá na ďalšom zamestnávaní. Nijakým iným spôsobom však neprejavil záujem o pôvodné zamestnanie.

Dňa 27.08.2019 bola podaná na Okresný súd v Ružomberku žaloba na UPS Liptovská Porúbka o určenie neplatnosti skončenia pracovného pomeru, v ktorej Ing. Slavomír Kočtúch namietal, že mu výpoveď nebola riadne doručená a že žiadne pracovné povinnosti neporušil a preto je výpoveď neplatná.

Súd vypočul viacero svedkov zo strany žalovaného (UPS) aj žalobcu a tiež si vypočul zvukový záznam z valného zhromaždenia z roku 2019. A nakoniec rozhodol, že skončenie pracovného pomeru bolo neplatné. Výpoveď považoval za riadne doručenú, ale podľa súdu nebolo preukázané, že by Ing. Kočtúch porušil pracovné povinnosti. Súd vychádzal najmä z vyjadrení bývalého predsedu podľa zvukového záznamu a osobnej výpovede, podľa ktorých dal Ing. Slavomírovi Kočtúchovi na jazdy ústny súhlas.

Po rozhodnutí súdu sme s Ing. Slavomírom Kočtúchom uzavreli dohodu o skončení pracovného pomeru a vyplatili mu náhradu mzdy.

Vážení podielnici.

V roku 2019 nastali aj zmeny v obsadení funkcie horára a OLH. Po podaní výpovede Ing. Slavomírovi Kočtúchovi, ktorý tieto funkcie vykonával súčasne sa výbor rozhodol pre alternatívu rozdelenia horárskej činnosti a výkonu práce OLH. V súčasnosti funkciu OLH zastáva Ing. Chválová. Ako horár bol na výberovom konaní prijatý pán Mathé. Po skúšobnej dobe sa mu pracovná zmluva predĺžila na dobu určitú do 31.12.2020. Vzhľadom k tomu, že sa mu nedarilo napĺňať úlohy, ktoré mu boli ukladané, pracovná zmluva nebola predĺžená a bol s ním ukončený pracovný pomer. V súčasnosti je vyhlásené výberové konanie na funkciu horára.

V roku 2020 bol vykonaný audit hospodárenia PEFC. Jedná sa o trvalo udržateľné obhospodarovanie lesov.

Lesný hospodár by mal zmeniť zaužívané myslenie a konanie pri hospodárení v

lese a

hľadať

spôsoby, ako pre dosiahnutie svojich zámerov pracovať spolu s prírodou a nie proti nej a

svojím

hospodárením vytvárať les, ktorý svojimi charakteristikami a vonkajším prejavom sa bude blížiť

k svojmu predobrazu prírodného lesa.

Kontrola prebehla aj vonkajšou pochôdzkov a výsledok kontroly bol pozitívny.

**EKONOMICKÁ OBLASŤ**

Prílohu správy tvorí rozpis tržieb a nákladov. Tu len zrekapitulujem výsledok:

Výnosy celkom 330 016,65 €

Náklady celkom 281 599,21 €

HV pred zdanením 48 417,44 €

Daň z príjmov právnických osôb 10 318,72 €

**Zisk po zdanení 38 098,68 €** - použije sa na rozdelenie

Zo zisku minulých rokov + 16 273,32 € - na rozdelenie

Celkom na rozdelenie **54 372,00 €**

Na základe tejto analýzy výbor UPS doporučuje vyplatiť pre členov UPS 2.- €/zlomok.

**Finančný plán na rok 2021**

**Tržby**:

- predaj dreva 4000 m3 x 50,00 €/ m3 200 000 €

- dotácie 41 000 €

- z rezervy 45 800 €

- nájom 27 000 €

Tržby celkom 313 800 €

**Náklady:**

* ťažba a približovanie 4000 m3 x 25,00 € 100 000 €
* zalesňovanie, ochrana a uhadzovanie haluziny 64 000 €
* mzdy 50 500 €
* OLH 9 000 €
* oprava urbárskeho domu 10 000 €
* ostatné náklady / energie, PHM, poistky.../ 45 700 €
* oprava ciest 5 000 €
* asanácia domu č.171/Ilavský/ 7000 €

Náklady celkom 291200 €

**Zisk 22 600 €**

**Poznámka**: oprava urbárskeho domu –vonkajšia fasáda, vnútorné omietky, maľba, podlahové krytiny.

Búracie práce – byt č.171 momentálne dlhšiu dobu neobývaný a je neobývateľný.

**Plán práce v technických jednotkách – hlavné činnosti**

Ťažba a približovanie dreva 4 000.- m3

Z toho prebierky do 50 rokov 15.- ha

nad 50 rokov 5.- ha

uhadzovanie haluziny 20.- ha

zalesňovanie cca do 50 000.- ks

ochrana proti burine a zvery/podľa potreby/ 100 až 150 ha

**Informácia o predaji podielov .**

Členovia Urbárskeho pozemkového spoločenstva Liptovská Porúbka ponúkajú prostredníctvom výboru na predaj svoj podiel .

Nové ponuky sú:

1./ Slivková Dobroslava ponúka na odpredaj 44 zlomkov za senu 175,00 eur /

zlomok vo výslednej cene 7 700 eur

2./ Tribulová Dagmar ponúka na odpredaj 60 zlomkov za cenu 400,00 eur /

zlomok vo výslednej sume 24 000 eur

3./ Mgr. Višňovská Anna ponúka na predaj 678 zlomkov v cene 200,00 eur /

zlomok a celkovú sumu 135 600 eur

4./ Nemec Jaroslav ponúka na predaj 13 zlomkov v cene 160,00 eur/zlomok

a celková cena je 2 080 eur

Všetky ponuky sú zverejnené na našej web stránke ako aj na výveske. Posledná ponuka bola na UPS doručená dňa 25.11.2020

Členovia, ktorí majú záujem o odkúpenie ponúkaných podielov v lehote 8 týždňov písomne oznámia výboru spoločenstva doporučenou zásielkou, že bezvýhradne akceptujú oznámenú ponuku.

Záverom chcem poďakovať všetkým pracovníčkam a pracovníkom v pestovnej činnosti, dodávateľským firmám, výboru, dozornej rade a všetkým pracovníkom, ktorí sa podieľali na práci v urbáre a svojou prácou prispeli k zveľadeniu majetku spoločenstva.

Ďakujem všetkým členom UPS za pochopenie, že toto zhromaždenie robíme takýmto spôsobom. Verím, že všetci chápete súčasnú situáciu a splníte si svoju povinnosť tým, že v určenom čase nám zašlete návrh na uznesenie a volebný lístok, pretože je potrené vykonať voľby výboru a dozornej rady, aby mohol urbár ďalej fungovať v normálnom režime.

Vážení podielnici, členovia UPS .

V tejto nie moc príjemnej situácii Vám chcem zaželať veľa síl prekonávať rôzne nástrahy. Chcem Vám popriať hlavne zdravia. Dúfam, že v roku 2022 sa stretneme na valnom zhromaždení tak, ako býva zvykom. Ešte raz prajem veľa síl a zdravia.

**Poznámka k volebnému lístku: Do volebného lístka prosím nedopisujte žiadne iné mená.**

Liptovská Porúbka 10.03.2021

...............................................................

Ing. Miroslav Haluška – predseda UPS